Vrou skuldig ná twee sterf toe sy vir eendjies stopArgieffoto Emma Czornobaj (25), ŉ vrou van Kanada, wat op die snelweg vir eendjies stilgehou en die dood van twee motorfietsryers veroorsaak het, is skuldig bevind aan strafbare manslag. Czornobaj was destyds 20 jaar oud toe die ongeluk plaasgevind het. Sy het gesê sy het slegs aan die welstand van die diere gedink. Sy het stilgehou om ŉ groep van sewe eende oor die pad te help. André Roy (50) en sy dogter, Jessie (16), het ŉ paar sekondes later met ŉ Harley-Davidson-motorfiets in haar motor vasgejaag. Al twee is in die ongeluk oorlede. ŉ Jurie van 12 persone het haar in ŉ hof in Montreal skuldig bevind aan kriminele nalatigheid en sy kan tot lewenslange tronkstraf opgelê word. Annie-Claude Chasse, staatsaanklaer, het gesê dit moet as ŉ waarskuwing dien aan alle motoriste. “Mens stop nie vir diere op die snelweg nie,” het Chasse gesê. Czornobaj, ŉ finansiële analis, sukkel glo sedert 2011 om werk te kry sedert sy aangekla is. Sy sal op 8 Augustus gevonnis word. -SAPA